Am 9. März 1741 is de Festung Glogau in am Nachtogriff vo preissische Truppn unta Leopold II. vo Anhalt-Dessau erobart worn. Währanddessn hot a eastareichische Armee unta Graf Neipperg begonna, gaga de preissisch Linien zum opariern und de belagatn Ort Neisse und Brieg zum bsetzn. Am 10. Aprui is es zua Schlacht bei Mollwitz kemma, in der de Preissn gsiegt ham. In da Foig san de Eastareicha defensiv blibn, do's ihr oanzigs Fejdheer ned leichtferte aafs Spui setzn woitn.